বন্ধ হচ্ছে না দরজা! ৩০ মিনিট ধরে শোভাবাজারে দাঁড়িয়ে মেট্রো, ক্ষুব্ধ অফিসফেরত যাত্রীরা

কলকাতা: সকালে পর সন্ধ্যায় ফের মেট্রো (Kolkata Metro) বিভ্রাট। প্রায় ৩০ মিনিট দমদমগামী লাইনে বন্ধ মেট্রো (Metro Service Disrupted) চলাচল। মেট্রোর দরজা বন্ধ হতে সমস্য়া। তার ফলে শোভাবাজার সুতানুটি স্টেশনে দাঁড়িয়ে মেট্রো। মেট্রো বিভ্রাটে চরম ভোগান্তির শিকার যাত্রীরা। দীর্ঘক্ষণ অপেক্ষার পর নামিয়ে দেওয়া হল যাত্রীদেরও। এই ঘটনায় মেট্রো স্টেশনে ক্ষোভে ফেটে পড়লেন অফিসফেরত যাত্রীরা। এদিকে, আগামী রবিবার মহানায়ক উত্তম কুমার (টালিগঞ্জ) থেকে শহিদ ক্ষুদিরাম স্টেশন পর্যন্ত বন্ধ থাকবে মেট্রো পরিষেবা। কলকাতা মেট্রোর তরফে এই মর্মে বৃহস্পতিবার একটি বিজ্ঞপ্তি জারি করা হয়েছে।

বৃহস্পতিবার সকালেও বেশ কিছুক্ষণ বন্ধ ছিল ব্লু লাইনে টালিগঞ্জ-শহীদ ক্ষুদিরাম পর্যন্ত মেট্রো। অফিস টাইমে চরম সমস্যায় পড়তে হয় যাত্রীদের। সকালের পর সন্ধ্যা ৭টা নাগাদ ঘটনার পুনরাবৃত্তি ঘটে। দমদমগামী মেট্রোটি শোভাবাজার স্টেশন ছাড়ার সময় দেখা যায়, দরজা বন্ধ হচ্ছে না! দীর্ঘ ক্ষণ পরেও মেট্রোর দরজা বন্ধ না হওয়ায় টেকনিশিয়ানদের ডাকা হয়। তাঁরা এসে বিষয়টি খতিয়ে দেখেন। শেষমেশ বন্ধই করা গেল না মেট্রোর দরজা। কিছু ক্ষণ পরে মেট্রো থেকে নেমে যেতে বলা হয় যাত্রীদের। শোভাবাজার স্টেশনে মেট্রোর রেকের দরজা খোলা থাকায় ব্যাহত হয় পরিষেবা। তার ফলে দক্ষিণেশ্বরগামী মেট্রো স্টেশনগুলিতে যাত্রীদের থিকথিকে ভিড়।আবার অফিসফেরত যাত্রীদের ভিড়। সবমিলিয়ে ভিড় বেড়েছে অনেকটাই। মেট্রোয় উঠতে গিয়েও সমস্যায় পড়ছেন অনেকেই।

আরও পড়ুন: রবিবার বন্ধ থাকতে চলেছে মেট্রো পরিষেবা!

কলকাতা মেট্রোর ব্লু লাইনের স্টেশনগুলিতে নিত্য নৈমিত্তিক বিষয় হয়ে দাঁড়িয়েছে মেট্রো বিভ্রাট। কখনও মেট্রো দেরিতে আসছে, তো কখনও মেট্রোর রেকের দরজা বন্ধ হতে বিস্তর সময় লাগছে। কখনও টানেলে জল দাঁড়িয়ে যাচ্ছে তো কখনও যান্ত্রিক ত্রুটি। এমনকী নির্ধারিত সময়ের অনেক পড়ে পড়ে মিলছে পরিষেবা। যা নিয়ে ক্রমশ ক্ষোভ বাড়ছে যাত্রীদের মধ্যে। এরমধ্যেই আজ বৃহস্পতিবার ফের মেট্রো বিভ্রাট। ফলে যাত্রীরা যানজট ও দেরিতে পৌঁছানোর শিকার হচ্ছেন। অন্যদিকে রক্ষণাবেক্ষণের কারণে কবি সুভাষ স্টেশন অনির্দিষ্টকালের জন্য বন্ধ রাখা হয়েছে। ফলে ব্লু লাইনের প্রান্তিক স্টেশন এখন শহিদ ক্ষুদিরাম। ট্রেনের লাইন পরিবর্তনের সমস্যা থাকায় শহিদ ক্ষুদিরাম স্টেশনে আসা ট্রেনগুলো আবার দক্ষিণেশ্বরগামী হয়ে ফিরে যাচ্ছে। ফলে স্বাভাবিক ভাবেই শহিদ ক্ষুদিরাম স্টেশনে থেকে দক্ষিণেশ্বর ও দমদমগামী মেট্রোয় বাড়ছে ভিড়। এতে একই লাইনে ট্রেন দাঁড়িয়ে পড়ে এবং যাত্রীদের ভোগান্তি বেড়ে যাচ্ছে। মেট্রোয় দুর্ভোগ নিত্যদিনের ঘটনা হয়ে দাঁড়িয়েছে। কেন বারবার মেট্রোর আদি স্টেশনে বারবার বিভ্রাট হচ্ছে, তা নিয়ে প্রশ্ন উঠছে।

অন্য খবর দেখুন